เผยโฉมแล้ว! เว็บ “คนละครึ่ง” ร้านค้าลงทะเบียนร่วมโครงการ วันนี้วันแรก
เผยโฉมแล้ว! เว็บ “คนละครึ่ง” ร้านค้าลงทะเบียนร่วมโครงการ วันนี้วันแรก ประชาชนทั่วไป รอ 16 ต.ค.
เผยโฉมแล้ว! เว็บ “คนละครึ่ง” ร้านค้าลงทะเบียนร่วมโครงการ วันนี้วันแรก ประชาชนทั่วไป รอ 16 ต.ค.
1 ต.ค. 2563

ผู้สื่อข่าวรายงานว่า หลังจากที่ประชุมคณะรัฐมนตรี (ครม.) มีมติเห็นชอบในหลักการหลักการ “คนละครึ่ง” เพื่อช่วยค่าใช้จ่าย 50% ให้กับประชาชนที่มีอายุ 18 ปีขึ้นไป ไม่เกิน 10 ล้านคน ใช้ซื้ออาหาร เครื่องดื่ม สินค้าทั่วไป ยกเว้น เครื่องดื่มแอลกอฮอล์ สลากกินแบ่ง ยาสูบ เป็นต้น เป็นเงิน 3,000 บาท/คน เป็นระยะเวลา 3 เดือน ตั้งแต่ ต.ค.-ธ.ค.63 โดยจะมีการเปิดให้ร้านค้าลงทะเบียนผ่านเว็บไซต์ www.คนละครึ่ง.com ตั้งแต่วันที่ 1 ต.ค. 63 ซึ่งจะต้องเป็นร้านค้าขนาดเล็ก หาบเร่ แผงลอย เนื่องจากวัตถุประสงค์คือต้องการร้านของกินของใช้ เช่น ร้านโชห่วย หรือร้านธงฟ้านั้น

ล่าสุด กระทรวงการคลัง ได้เผยโฉมหน้าเว็บไซต์ www.คนละครึ่ง.com พร้อมเปิดให้ร้านค้าขนาดเล็กลงทะเบียนเข้าร่วมโครงการแล้ววันนี้ (1 ต.ค.63) เป็นวันแรก โดยในเว็บไซต์จะมีบอกตั้งแต่ประชาชนที่ลงทะเบียนจะได้รับสิทธิประโยชน์อะไรบ้าง เช่น รัฐช่วยจ่าย 50%, ไม่เกิน 150 บาทต่อคนต่อวัน และไม่เกิน 3,000 บาท ตลอดโครงการ (เดือน ต.ค -ธ.ค. 63) เป็นตน รวมถึงการใช้จ่ายที่จะเริ่มขึ้นได้ตั้งแต่วันที่ 23 ต.ค.-31 ธ.ค. 63, ใช้สิทธิ์ได้ที่ร้านค้า-เครื่องดื่ม สินค้าทั่วไปที่เข้าร่วมโครงการ ยกเว้น สลากกินแบ่งรัฐบาล เครื่องดื่มแอลกอฮอล์ ยาสูบ และบริการ โดยสามารถชำระเงินผ่าน G-Wallet บนแอปพลิเคชั่นเป๋าตังเท่านั้น
ขณะที่ในส่วนของประชาชนทั่วไป จะเริ่มเปิดให้ลงทะเบียนวันแรก 16 ต.ค. ตั้งแต่เวลา 06.00-23.00 น. โดยกำหนดโควตา 10 ล้านคน